༈ན་མོ་གུ་རུ་ཨཱརྱ་ལོ་ཀེ་ཤྭ་ར་ཡ།  ཞིང་གྲུ་འཛིན་བདག་པོ་སྤྱན་རས་གཟིགས།  ། བོད་བསིལ་ལྡན་ལྗོངས་ཀྱི་ཡི་དམ་ལྷ།  ། རྗེ་འཇམ་དཔལ་རྒྱ་མཚོའི་ཟློས་གར་མཁན།  ། བདག་དད་ལྡན་གདུང་དབྱངས་འདིར་དགོངས་ཤིག། སྐུ་མཚན་དཔེ་མཐོང་བའི་ཡུལ་ལས་འདས།  ། གསུང་ཚངས་དབྱངས་ཐོས་པའི་(༣)སྐལ་བ་མེད།  ། ཐུགས་མཁྱེན་བརྩེའི་འཇུག་པ་མི་མངོན་ན།  ། ངའི་རྗེ་བཙུན་བླ་མ་གང་དུ་གཤེགས།  ། ཆོས་ཀུན་གཟིགས་སྤྱན་སྟོང་གཡོ་བ་ཡི།  ། སྐྱབས་མཆོད་སྦྱིན་བརྒྱ་པ་ཞིང་གཞན་གཤེགས།  ། ད་མགོན་མེད་ལྷ་ཕྲན་བདག་ཅག་གིས།  ། ཁོང་ནག་ཕྱོགས་ལྷ་དམག་ཇི་ལྟར་བཟློག། ཐུགས་ཡོན་ཏན་གཏིང་མཐའ་མི་མངོན་ཞིང་།  ། མཁྱེན་བརྩེ་བའི་རླབས་འཕྲེང་ཕྱོགས་བཅུར་གཡོ།  ། སྐྱབས་གཟུགས་སྐུའི་རོལ་མཚོ་སྐམ་ལགས་ན།  ། བདག་གདེངས་ཅན་ཚོགས་རྣམས་ག་ལ་བསྟེན།  ། ལུང་རྟོགས་པའི་ལུས་རྩལ་རབ་རྫོགས་པའི།  ། རྗེ་གདོང་ལྔའི་དབང་པོ་ནོངས་གྱུར་ན།  ། བོད་དད་ལྡན་རི་དྭགས་ཚོགས་རྣམས་ཀུན།  ། ལར་ཝ་སྐྱེས་བཤེས་སུ་བསྟེན་ནམ་ཅི།  ། ཆོས་ཀུན་གཟིགས་ཡེ་ཤེས་འོད་སྟོང་ཅན།  ། མགོན་ཕྱག་ན་པདྨོའི་ཉིན་མོར་བྱེད།  ། ནུབ་ལགས་ན་མཁས་རློམ་ཟླ་འོད་ཀྱིས།  ། དེང་ཐུབ་བསྟན་པད་ཚལ་བཞད་ནུས་སམ།  ། ལུས་ཟག་བཅས་ཕུང་པོ་མ་དོར་ཀྱང་།  ། སྲོག་བྲལ་བའི་སྡུག་བསྔལ་མེ་ལྕེ་ཡིས།  ། སྙིང་བསྲེགས་པའི་ངང་ཚུལ་འདི་དགོངས་ལ།  ། ལར་ཡང་སྲིད་ཞལ་བཟང་བསྟན་དུ་གསོལ།  ། སྤྱིར་རིགས་དྲུག་རྒྱུད་ལྔའི་འགྲོ་ཀུན་དང་།  ། སྒོས་གངས་ལྗོངས་འགྲོ་འདི་བསྒྲལ་ལོ་ཞེས།  ། སྔོན་སྣང་བ་མཐའ་ཡས་སྤྱན་སྔ་རུ།  ། དམ་བཅས་པའི་དོན་དེ་དགོངས་པར་རིགས།  ། སྐྱེ་རྒ་དང་འཆི་བའི་འཇིགས་བྲལ་བའི།  ། སྐུ་ཟུང་འཇུག་དབང་པོ་བརྙེས་ཟིན་ཀྱང་།  ། བདག་རྟག་འཛིན་ཅན་རྣམས་བསྐུལ་བའི་ཕྱིར།  ། དེང་མི་རྟག་ངང་ཚུལ་བསྟན་པར་ངེས།  ། དེའི་ཕྱིར་ན་མགོན་ཁྱོད་གསང་གསུམ་ལ།  ། དུས་རིང་ནས་དད་པའི་འགྲོ་བ་ཀུན།  ། སླར་འཁྲུལ་བྲལ་སྤྲུལ་སྐུའི་ཞལ་མཐོང་ཞིང་།  ། གསུང་བདུད་རྩིའི་དཔལ་ལ་སྤྱོད་པར་ཤོག། རྗེ་བླ་མའི་ཐུགས་ཀྱི་བྱིན་མཐུ་དང་།  ། སྐྱབས་བསླུ་མེད་མཆོག་གསུམ་བདེན་པའི་སྟོབས།  ། ཚོགས་དགེ་འདུན་འདུས་པའི་གསོལ་བཏབ་མཐུས།  ། ཡོངས་སྨོན་པའི་གནས་ཀུན་ལྷུན་འགྲུབ་ཤོག། ཅེས་གངས་ལྗོངས་འགྲོ་བའི་མགོན་པོ་མཁན་ཆེན་བསྟན་པའི་བདག་པོ།  རིགས་ཀུན་ཁྱབ་བདག་༧ཀུན་མཁྱེན་རྒྱལ་བའི་དབང་པོ་དེ་ཉིད་རེ་ཞིག་གདུལ་བྱ་རྟག་འཛིན་ཅན་རྣམས་ཆོས་ལ་བསྐུལ་བའི་ཕྱིར།  གཟུགས་སྐུའི་བཀོད་པ་ཆོས་ཀྱི་དབྱིངས་སུ་ཐིམ་ཚུལ་བསྟན་ཀྱང་།  སླར་ཡང་བསྟན་འགྲོའི་དཔལ་དུ་སྤྲུལ་པའི་ཟློས་གར་གསལ་དྭངས་མྱུར་དུ་འབྱོན་པའི་གདུང་དབྱངས་གསོལ་འདེབས་གདན་ས་གསུམ་སོགས་ཀྱི་ཚོགས་འདོན་དུ་བཙུགས་ཆོག་པ་འདི་ལྟ་བུ་ཞིག་དགོས་ཞེས་༧རྗེ་རྒྱལ་བ་གཉིས་པའི་བཤད་སྒྲུབ་ཀྱི་བསྟན་པའི་འབྱུང་གནས་ཆེན་པོ་སེ་ར་ཐེག་ཆེན་གླིང་གི་སློབ་དཔོན་ལས་སྣེ་འདུས་སྤྱི་བཅས་ནས་བསྐུལ་བའི་ངོར།  ༧ཤཱཀྱའི་དགེ་སློང་བློ་བཟང་དཔལ་ལྡན་བསྟན་པའི་ཉི་མ་ཕྱོགས་ལས་རྣམ་རྒྱལ་གྱིས་སྦྱར་བའོ། །  ། །